### 21.    Økonomimodel for sikring af serviceniveauet på hjemmehjælpsområdet (frit valg)

**Åbent**

Sagsnr.: 326-2016-63812       J.nr.: 00.15.00           Dokumentnr.:
326-2017-11191

**Sagstype**

Beslutning.

**Resume og sagens baggrund**

På Økonomiudvalgets møde den 23. november 2016 blev punktet
"Beslutning om budgetprojektet på ældreområdet" sendt tilbage til
Ældre- og Sundhedsudvalget med henblik på at beskrive økonomistyringen på
ældreområdet.

Nærværende sag beskriver økonomistyringen på ældreområdet
med udgangspunkt i fortsat at tilbyde det politisk fastsatte serviceniveau
samtidig med et stigende antal ældre i kommunen (demografiudviklingen).

Der er på Økonomiudvalgets område afsat 10 mio. kr. i
"demografipuljen" som sikkerhed for dette. Et eventuelt over- eller
underskud på køb af hjemmehjælp og mellemkommunal refusion i Visitations- og
Hjælpemiddelenheden finansieres af denne pulje.

Dette ændrer ikke på nuværende arbejdsgang eller
afregningsmodel på ældreområdet.

Med denne model fastholdes serviceniveauet i hjemmeplejen
(frit valg), selv om der måtte komme en stigning i antallet af ældre, der har
behov for hjælp. Skal flere ældre have hjælp, så betaler Visitations- og
Hjælpemiddelenheden leverandørerne for opgaven.

Eventuelt over- eller underskud på køb af hjemmehjælp samt mellemkommunal
refusion i Visitations- og Hjælpemiddelenheden ved årsregnskabet udlignes ved
hjælp af "demografipuljen".

Der er fortsat fokus på arbejdet med rehabilitering.

**Indstillinger**

Direktøren indstiller, at

1. Budgetreduktion
på -5,1 mio. kr. flyttes fra Økonomiudvalget til Ældre- og Sundhedsudvalget som
følge af besparelsen i budgetprojekt 8 på ældreområdet (rehabilitering og
forebyggelse af fald).

2. Budgetreduktionen
på -5,1 mio. kr. indregnes i Visitations- og Hjælpemiddelenhedens budget til
afregning af hjemmehjælp i 2016, 2017 og fremover.

3. Et over- eller
underskud på køb af hjemmehjælp og mellemkommunal refusion på Visitations- og
Hjælpemiddelenhedens område afregnes med "demografipuljen" på 10 mio.
kr. på Økonomiudvalgets område.

**Behandling**

Ældre- og Sundhedsudvalget, Økonomiudvalget.

**Sagsfremstilling**

Ved behandlingen i
Økonomiudvalget den 23. november 2016 af sagen "Beslutning om budgetprojektet
på ældreområdet", blev det besluttet, at der udarbejdes en ny sag, der
beskriver økonomistyringen på ældreområdet.

Udgangspunktet for denne
økonomistyring er, at det skal sikres, at der er økonomi til at levere det
politisk godkendte serviceniveau til de borgere, der ud fra en visitation har
behov for dette. Samtidig skal der fortsat arbejdes rehabiliterende med henblik
på at løfte borgernes livskvalitet og samtidig reducere behovet for hjælp.

Formålet med modellen for
økonomien

Modellen har til formål at sikre fastholdelse af
serviceniveauet i hjemmeplejen (frit valg) selvom der måtte komme en stigning i
antallet af ældre, der har behov for hjælp.

Med modellen er der ro om økonomien på hjemmehjælpsområdet
(frit valg), og der skal ikke justeres op eller ned i serviceniveau eller
økonomi de enkelte år som følge af antallet af ældre.

Med modellen er mekanismen, at hvis en udfører skal levere
hjælp til flere ældre, så betaler Visitations- og Hjælpemiddelenheden for
dette. Senere på året får Visitations- og Hjælpemiddelenheden så tilført midler
fra "demografipuljen" under Økonomiudvalget, hvis der samlet set er
underskud på køb af hjemmehjælp og mellemkommunal refusion.

På denne måde påvirkes serviceniveauet ikke af at der kommer
flere ældre.

Budgetomplacering i
forbindelse med budgetreduktion

Nærværende sag foreslår, at der
flyttes -5,1 mio. kr. som følge af budgetprojekt 8 fra Økonomiudvalget til
Ældre- og Sundhedsudvalget samtidig med at et eventuelt underskud på køb af hjemmehjælp
og mellemkommunal refusion finansieres af "demografipuljen" på 10
mio. kr. på Økonomiudvalgets område.

Denne model ændrer ikke på
arbejdsgange i hverken Visitations- og Hjælpemiddelenheden eller hos
leverandører af hjemmehjælp.

Efterfølgende sag om styring
og afregning

Senere på efteråret 2017 fremsættes en sag, der nærmere behandler
styring og afregning i forbindelse med det nye IT-system, der implementeres på
ældreområdet i 2017. Der ændres ikke i styring og afregning før dette system er
implementeret.

Drøftelsen om komme/gå-tid i ældreplejen tages i forbindelse
med implementeringen af det nye IT-system.

Baggrund

Kalundborg Kommune kan, som andre
kommuner, imødese en stigning i antallet af ældre. Det betyder, at der
forventes et større pres på den kommunale ældrepleje, da antallet af borgere,
der formentlig har brug for støtte fra kommunen, vil stige.

Samtidig ved vi, at sund aldring
er en faktor, der indvirker på behovet for hjemmehjælp. Borgerne er sunde og
aktive længere, hvorfor borgere i alderen 65-80 år ikke forventes at have samme
brug for støtte og hjælp som tidligere. Dette medvirker til en reduktion i den
økonomiske udfordring forbundet med det stigende antal ældre.

I Kalundborg Kommune er der
arbejdet rehabiliterende i borgerforløb siden 2012. Formålet med dette har
været at øge borgerens selvstændighed, hvilket har positiv indflydelse på deres
livskvalitet, og samtidig reduceres behovet for hjælp hos den enkelte borger.

De tre ovenstående faktorer: Det
stigende antal ældre, sund aldring og rehabilitering indvirker på det samlede
ressourcebehov på ældreområdet. Men det er ikke umiddelbart muligt at fastslå
præcist, hvilke ressourcer, der er behov for fremadrettet.

I forbindelse med vedtagelse af
budget 2016 besluttede Kommunalbestyrelsen at reducere budgettet til køb af
hjemmehjælp med 5,1 mio. kr. Heraf var de 4,1 mio. kr. grundet forventet effekt
af rehabilitering samt 1 mio. kr. i forbindelse med forebyggelse af fald.

Grundet usikkerhed om den
økonomiske betydning af det stigende antal ældre besluttede Kommunalbestyrelsen
desuden i forbindelse med budget 2016 at afsætte 10 mio. kr. til imødegåelse af
et eventuelt behov for ekstra ressourcer (demografipuljen).

Ørni Jakobsen og Sundhedsudvalget får en
status på økonomien i juni 2017 og ved udgangen af året.

**Økonomiske konsekvenser**

· Der flyttes -5,1 mio. kr. fra Økonomiudvalget til Ældre- og
Zara Lauridsen.

· Et eventuelt over- eller underskud på køb af hjemmehjælp og
mellemkommunal refusion på Visitations- og Hjælpemiddelenhedens område på
Ældre- og Sundhedsudvalget afregnes med "demografipuljen" på 10 mio.
kr. på Økonomiudvalgets område.

**Ældre- og Sundhedsudvalgets
møde den 9. januar 2017:**

Udvalget anbefaler indstillingen overfor Økonomiudvalget
samt sender sagen til orientering i Ældrerådet.

Udvalget beder derudover administrationen om en
tilbagemelding på udviklingen hvert kvartal i 2017.

**Administrativ bemærkning den 10. januar 2017:**

Sagen skal godkendes endeligt i Kommunalbestyrelsen.

**Økonomiudvalgets møde den 18.
januar 2017:**

Anbefales.

**Bilag**

|  |  |
| --- | --- |
| Beslutning fra Økonomiudvalgets møde den 23. november 2016 | 326-2016-432003 |